DIE DOOD VAN LASARUS (2) – GODGEGEWE TYD.
Nadat Jesus die berig van Lasarus se siekte ontvang het, bly Hy "egter nog twee dae" in Perea, oorkant die Jordaan. Daar was 'n bewuste opset in Jesus se optrede. Teenoor die besorgdheid en die droefheid van sy vriende in Betanië staan Hy nie onverskillig nie, maar Hy vertraag sy ingryping totdat die regte tyd gekom het. Wanneer die regte tyd gekom het, en die heerlikheid van God nou meer glorieryk geopenbaar kan word, sê Jesus aan sy dissipels dat Hy na Judea wil teruggaan. Van Lasarus maak hy nie melding nie, en dit wil voorkom asof die dissipels ook nie meer aan die sieke dink nie.
Jesus het gekom as die Lig van die wêreld. Iemand wat in die nag loop, struikel "omdat hy nie die lig het nie", omdat die lig nie in hom is nie. Hier gaan dit om die geestelike lig wat deur Jesus, die Lig van die wêreld, gebring word. Iemand wat daardie lig nie "in hom" opgeneem het deur die geloof nie, verkeer in die geestelike duisternis en kom tot 'n val. Maak tyd vir die Lig van die wêreld, dit is die enigste standhoudende belegging.
Tyd is altyd iets wat ons besit, elke persoon ontvang elke dag ewe veel daarvan, net 24 uur. Ongelukkig is daar nét 24 uur in een dag, daar is nie tyd om dit te verspil nie. Die feit dat daar net 24 uur per dag is, vind ons dat dié mense wat die minste tyd het, het gewoonlik die meeste te doen, en dié wat niks te doen het nie, het nooit tyd nie. Baie van ons bestee ons tyd asof die goeie lewe eers in die toekoms gaan begin – alles gaan wonderlik wees as ek eers genoeg geld het om ... ; alles sal beter gaan wanneer ons eers ons eie ... ; alles sal eendag ... . Maar die lewe begin nie môre nie, die tyd om te lewe is nóú! Ons moet ons tyd gebruik, want elke oomblik is 'n wonderwerk wat nie weer sal gebeur nie.
Iemand vertel die storie van 'n man wat vir mediese ondersoeke moes gaan. Na die toetse deel die dokter hom mee dat hy slegte nuus, en báie slegte nuus het en wil weet watter nuus hy eerste wil hoor. Hy antwoord verslae dat hy die slegte nuus eerste wil hoor. "Die slegte nuus is dat jy net 24 uur oor het om te leef." Die man spring oorbluf op en sê dat dit onmoontlik is om al sy sake in net 24 uur af te handel. "Ek kan dit nie glo nie, wat kan slegter nuus wees as dít?" "Die baie slegte nuus is dat ek jou gister al moes laat weet het!"